બે દિવસનો વીક-એન્ડ હોય કે વેકેશનની લાંબી રજા, ગુજરાતી પ્રજા ઘરમાં બેસી રહે એ વાતમાં માલ નથી. જોકે ગુજરાતનો ગુજરાતી જો વિકેન્ડ પર ફરવા જાય તો ક્યાં તો કોઈ જગ્યાએ દર્શન કરી હરિનું ચરણામૃત પીને પાવન થાય કે નજીકના કોઈ સ્થળે વ્હીસ્કી પીને. એટલે જ કોઈકે નવું સુત્ર આપ્યું છે કે ‘દીવ, દમણ ને ગોવા, ગુજરાતીઓ જાય પીવા !’. એવું કહે છે કે રૂપિયા નામનો વાઈરસ ગુજરાતીઓને વધારે વળગે છે, અને જે ગુજરાતીને વળગે છે તેને પ્રવાસાઈટીસ નામનો રોગ થાય છે. આ રોગનો દર્દી વેકેશનમાં પ્રવાસ કરવા મજબુર થાય છે. જોકે આ સિવાય પણ ઉનાળાનું વેકેશન પડે એટલે સાચો ગુજરાતી પોતાની હેસિયત પ્રમાણે આબુથી લઈને અમેરિકા સુધી ફરવા જાય જાય અને જાય જ. એમાંય જો લીવ ટ્રાવેલ એલાવન્સ મળતું હોય, અને એ પણ જો ફરવા જાવ તો જ મળતું હોય, તો પછી ફરવા જવું એ પરિક્ષામાં પૂછાતા ફરજીયાત પ્રશ્ન જેટલું ફરજીયાત થઇ જાય !